b'\n_START_ARTICLE_\nConsuetudines Cartusiae\n_START_PARAGRAPH_\nConsuetudines Cartusiae ("Costums de la Cartoixa" en llat\xc3\xad) \xc3\xa9s la regla mon\xc3\xa0stica que va ser escrita per a l\'orde religi\xc3\xb3s dels cartoixans._NEWLINE_El fundador dels monjos cartoixans, Sant Bru (1030-1101), no va escriure cap regla, per\xc3\xb2 el 1127, un dels seus successors, Guigo I o Dom Guigo, cinqu\xc3\xa8 prior de la Cartoixa, va escriure Consuetudines Cartusiae, un text dividit en 80 cap\xc3\xadtols. La regla va ser aprovada per Inocenci II el 1133. Estava inspirada en la regla benedictina per\xc3\xb2 amb afegit de normes pr\xc3\xb2pies, que la convertien en una de les m\xc3\xa9s asc\xc3\xa8tiques d\'entre les regles mon\xc3\xa0stiques._NEWLINE_Un monestir cartoix\xc3\xa0 nom\xc3\xa9s podria tenir 12 monjos m\xc3\xa9s el seu prior (m\xc3\xa9s tard es va ampliar el nombre a 24). Cada monjo havia de tenir la seva pr\xc3\xb2pia cel\xc2\xb7la on resar en solitari i nom\xc3\xa9s es reuneix amb els seus companys per a la missa, matines i vespres; la resta de l\'ofici lit\xc3\xbargic ho havia de resar sol a la cel\xc2\xb7la. El menjar el fan tamb\xc3\xa9 en solitari, excepte els diumenges i en alguna festivitat en la qual es reuneixen tots. S\'exigia silenci absolut (vot de silenci), fins que m\xc3\xa9s tard se\'ls va permetre parlar durant una hora d\'esbarjo, els diumenges i dies festius, i durant els passejos fora del claustre els dilluns; aix\xc3\xb2 exclusivament per als monjos sacerdots, ja que els germans no ordenats no tenen la necessitat d\'aquestes mitigacions a causa del contacte amb altres germans en el treball fora de la cel\xc2\xb7la. La regla implica que l\'espiritualitat d\'aquests monjos sigui de vida contemplativa, dedicada \xc3\xadntegrament a la lloan\xc3\xa7a de D\xc3\xa9u, amb espais durant el dia per al treball f\xc3\xadsic, treballant en la seva pr\xc3\xb2pia cel\xc2\xb7la i en el seu petit hort individual, la qual cosa beneficia a l\'equilibri psicol\xc3\xb2gic del monjo._NEWLINE_Posteriorment les Consuetudines es van transformar en els denominats Antics Estatuts (1271), que es van seguir reformant successivament: al segle XIV els Nous Estatuts, el 1571 la Tercera Compilaci\xc3\xb3, en 1578 la Nova Col\xc2\xb7lecci\xc3\xb3 dels Estatuts, en 1924 els Estatuts de l\'Orde de la Cartoixa, despr\xc3\xa9s del Concili Vatic\xc3\xa0 II els Estatuts Renovats i el 1983 els Estatuts de l\'Orde cartoix\xc3\xa0.'